**09.04.2025.**

**E-pasta nosaukums**

Par izmaiņām manipulāciju sarakstā no 01.04.2025.

**E-pasta teksts**

Nacionālais veselības dienests (turpmāk – Dienests) informē, ka ir veikta manipulāciju saraksta pārskatīšana un grozījumu sagatavošana – aktualizētais manipulāciju saraksts stājas spēkā ar 2025. gada 1. aprīli. Dienests skaidro, ka saskaņā ar Ministru kabineta 2018. gada 28. augusta noteikumu Nr.555 “Veselības aprūpes pakalpojumu organizēšanas un samaksas kārtība” (turpmāk – Noteikumu) 2.14. punktu Dienests sagatavo manipulāciju sarakstu, saskaņā ar Noteikumu Nr. 555 154.7. punktu, kurš apstiprināts ar 2025. gada 9. aprīļa iekšējo rīkojumu Nr.12-2/85/2025. Aktualizētā manipulāciju saraksta versija pievienota vēstules pielikumā un publicēta Dienesta tīmekļvietnes www.vmnvd.gov.lv sadaļā “Profesionāļiem” – “Pakalpojumu tarifi”.

Dienests informē, ka steidzamības kārtā saistībā ar E. coli (Escherichia coli) infekcijas uzliesmojumu valstī ir veiktas izmaiņas manipulāciju sarakstā, kas stājas spēkā ar 2025. gada 1. aprīli.

Balstoties uz Slimību profilakses un kontroles centra izveidoto algoritmu attiecībā uz izmeklējumiem, kurus izmanto vīrusiem specifisko antivielu noteikšanā, testēšana tiks apmaksāta norādītajām references laboratorijas manipulācijām, kurām ir veikts tarifa pārrēķins:

1) 47435R “R Hipervirulento Clostridium difficile un E. coli kuņģa-zarnu trakta infekcijas izraisītāju (EAEC[1] ( aggR ), EPEC[2] (eaeA), Escherichia coli O157 (E. coli O157), ETEC[3] (lt/st), Hypervirulent Clostridium difficile (CD hyper), STEC[4] (stx1/2) DNS noteikšana ar multiplex PĶR reālajā laikā“ jaunais tarifs ir 36.64 eiro;

2) 47252R “R Bakteriālo diareju izraisītāju (Vibrio spp., Clostridium difficile toxon B, Salmonella spp./EIEC, Shigella spp., Campylobacter spp., Aeromonas spp.) DNS noteikšana ar Multiplex PCR“ jaunais tarifs ir 38.44 eiro;

3) 47434R “R Kuņģa-zarnu trakta patogēnu detekcija un diferencēšana klīniskajos paraugos ar multiplex PĶR reālajā laikā testu (ātrais tests)“ jaunais tarifs ir 128.49 eiro.

Papildus ir izveidotas jaunas manipulācijas:

1) 47435 un 47252, kuras ambulatori apmaksā pacientiem ar hemolītiski urēmisko sindromu, gastroenterītu simptomiemun asiņaino caureju vai kontaktu ar pacientu, kuram apstiprināta enterohemorāģiskās E. coli infekcija, šigeloze un salmoneloze;

2) divzvaigžņota manipulācija 47434, kuru apmaksā pacientiem no neatliekamās medicīnas un pacientu uzņemšanas klīnikas un /vai no stacionāra. Ambulatori apmaksā pacientiem ar hemolītiski urēmisko sindromu, gastroenterītu simptomiemun asiņaino caureju vai kontaktu ar pacientu, kuram apstiprināta enterohemorāģiskās E. coli infekcija, šigeloze un salmoneloze.

Dienests vērš uzmanību, ka izmaiņas manipulāciju sarakstā tiek veiktas steidzamības kārtā saistībā ar E.coli izplatību. Pieņemtā kārtībā izmaiņas manipulāciju sarakstā veic ne biežāk kā vienu reizi ceturksnī, lai savlaicīgi informētu pakalpojumu veicējus par plānotajām izmaiņām.

